stanford-oval/wikipedia huggingface dataset:
Dogo argentino

| Dogo argentino |
| --- | --- |

Avaintiedot
Alkuperämaa:   Argentiina
Määrä:  Suomessa rekisteröity 885
Rodun syntyaika:  1920-luku
Alkuperäinen käyttö:  suurriistan metsästys, vahtikoira
Nykyinen käyttö:  metsästys-, poliisi-, seura- ja harrastuskoira
Elinikä:  10–12 vuotta
Muita nimityksiä:  dogo, argentiinanmastiffi, argentiinandoggi, Argentine Dogo, Argentinean Mastiff, dogue argentin, Argentinische Dogge, argentiina dogi
FCI-luokitus:  ryhmä 2 Pinserin ja snautserin tyyppiset, molossikoirat ja sveitsinpaimenkoirat alaryhmä 2.1 Mastiffityyppiset molossikoirat #292
Ulkonäkö
Paino:  40–50 kg
Säkäkorkeus:  uros 62–68 cm narttu 60–65 cm
Väritys:  valkoinen
Dogo argentino, myös argentiinandoggi tai argentiinanmastiffi, on suurikokoinen molossirotu, joka kehitettiin Argentiinassa suurriistan metsästykseen. Se tunnetaan koirana, jolla on "karvapeite valkoista satiinia, runko terästä, sydän kultaa".
Ulkonäkö

Urosten säkäkorkeus on 62–68 cm ja narttujen 60–65 cm paino 40–45 kg. Väri on valkoinen,ainoastaan päässä saa olla 10% mustaa. Karvapeite on lyhyttä ja sileää.
Luonne ja käyttäytyminen

Dogo argentino on vahvaluonteinen ja itsevarma, mutta myös ystävällinen eikä sen tulisi koskaan osoittaa aggressiota ilman erittäin hyvää syytä. Se ei ole kovin herkkähaukkuinen. Metsästyskoirana dogo argentino on nokkela, hiljainen, peloton ja rohkea. Kouluttaminen vaatii omistajalta määrätietoisuutta ja kärsivällisyyttä. Koira on älykäs ja reaktiokyvyltään nopea. Sen alati hyväntuulinen olemus kuvastuu myös liikkeistä. Peloton luonne, silmiinpistävä valkoinen väri sekä tarkoituksenmukainen rakenne tekevät siitä todellisen voimapesän. Dogo argentinon ei tule olla aggressiivinen ihmistä kohtaan ja tätä ominaisuutta on tarkasti vaalittava.
Suomessa on kuitenkin uutisoitu tapauksista, joissa dogo argentino on käynyt yllättäen ihmisen tai koiran kimppuun. Rotu on lailla kielletty muun muassa Norjassa, Britanniassa ja Tanskassa. Myös Suomessa tehtiin vuonna 2010 lakialoite dogo argentinon ja muiden taistelu- ja laumanvartijakoirien kieltämiseksi.
Alkuperä

1920-luvulla argentiinalainen Antonio Nores Martinez alkoi jalostaa koirarotua, joka kykenisi metsästämään suurriistaa, kuten villisikoja ja puumia, mutta myös toimimaan perheen lemmikkinä ja talonvahtina. Martinez otti rodun pohjaksi nykyään sukupuuttoon kuolleen cordobantaistelukoiran (perro de pelea cordobes), joka oli suuri ja hurja taistelu- ja metsästyskoira.
Martinez käytti jalostuksessa cordobantaistelukoiran lisäksi tanskandoggia (suuremman koon vuoksi), bokseria (eloisuuden ja lempeyden vuoksi), espanjanmastiffia (voiman vuoksi), englanninbulldoggia (leveän rintakehän ja rohkeuden vuoksi), bullterrieriä (pelottomuuden ja korkean kipukynnyksen vuoksi), pyreneittenkoiraa (puhtaan valkoisen karvapeitteen vuoksi), pointteria (tarkan hajuaistin vuoksi), irlanninsusikoiraa (metsästysominaisuuksien vuoksi) ja bordeauxindoggia (voimakkaiden leukojen vuoksi). Hän kehitti rotua edelleen valikoimalla jalostukseen ne koirat, joilla oli toivotut ominaisuudet. Rodulle kirjoitettiin ensimmäinen rotumääritelmä vuonna 1928. Kun Antonio Nores Martinez murhattiin, hänen veljensä Augustin jatkoi hänen työtään. Augustin Nores Martinezin väsymättömien ponnistusten myötä Argentiinan Kennel Club hyväksyi rodun vuonna 1964 ja Kansainvälinen Kennelliitto FCI 1973.
Rotu Suomessa

Dogo argentino on ollut Suomessa palveluskoirarotu vasta vuodesta 2009 ja sen soveltuvuudesta on siksi niukasti kansallisen tason kokemusta. Suomessa rotua on pyritty pitämään palvelus-, harrastus- ja seurakoirana. Suomen Dogo Argentino Club ry:n mukaan ”dogoja luonnetestataan edelleen harmittavan vähän”. Luonnetestitulokset ovat olleet kuitenkin pääsääntöisesti hyviä ja mm. avoimuudesta ja luoksepäästävyydestä rodun keskiarvo on +2,75 (asteikko huonoimman ja parhaan tuloksen välillä on –3 ja +3).
Terveystilanne

Yleisesti dogo argentino on melko terve rotu, eikä perinnöllisistä sairauksista ole Suomessa vielä varmaa tietoa. Keskimääräinen elinikä on 10–12 vuotta. Lonkkakuvausten tulokset ovat kuitenkin olleet yleisesti melko huonoja molossiroduille tyypillisen matalan lonkkamaljakon vuoksi, mutta vain harva rodun yksilö oireilee ja kärsii nivelrikosta. Päinvastoin kyynärien tulokset ovat keskivertoa paremmat. Kynsiä tulisi hoitaa usein, jotta kynsien halkeamisilta vältyttäisiin ja samalla hankalilta ontumisilta. Vaalea iho lisää iho-oireiden riskiä, mutta useimmat oireista ovat vaarattomia. Valkoinen väri tuo riskin aika ajoin syntyviin kuuroihin pentuihin.
Aiheesta muualla

Wikimedia Commonsissa on kuvia tai muita tiedostoja aiheesta .
Dogo Argentino Club Finland ry
Dogo argentino, Jalostuksen tavoiteohjelma[vanhentunut linkki]
Suomen Kennelliitto: Dogo argentinon rotumääritelmä (Arkistoitu – Internet Archive)
Dogo argentino -pentu
Dōgen

Dōgen
Dōgen Zenji (jap. 道元禅師; 19. tammikuuta 1200 Kioto – 22. syyskuuta 1253 Kioto) oli japanilainen filosofi ja zenbuddhalaisen sōtō-koulukunnan perustaja. Hänen katsotaan tuoneen kyseisen suuntauksen Kiinasta. Dōgen oli aikansa uskonnollisen elämän keskeisiä hahmoja.
Dōgen syntyi aatelisperheeseen, mutta joutui orvoksi seitsemänvuotiaana. Hän opiskeli buddhalaisuutta Tendai-lahkon temppelissä Hieivuorella ja teki vuosina 1223–1227 opintomatkan Kiinaan, jossa hän tutustui zenmeditaatioon ja saavutti valaistumisen. Palattuaan Japaniin hän levitti tietämystä zenistä ja vietti viimeiset vuotensa Eihei-jin temppelissä Fukuin lähistöllä.
Dōgenin pääteos on yli 20 vuoden aikana muotonsa saanut Shōbōgenzō, jossa on 95 kappaletta. Hän kirjoitti myös monia muita teoksia.
Kirjallisuutta

Heine, Steven: Dogen: Textual and Historical Studies.  Oxford University Press, 2012.  ISBN 9780199923175.  Teoksen verkkoversio.
Aiheesta muualla

Understanding the Shobogenzo (englanniksi)
Frá Fornjóti ok hans ættmönnum

Frá Fornjóti ok hans ættmönnum (”Fornjótrista ja hänen sukunsa jäsenistä) on yhteinen nimitys kahdelle keskiajan islantilaiseen saagakirjallisuuteen kuuluvalle tekstille, Fundinn Noregr ja Hversu Noregr byggðist, joissa kuvataan muutamien norjalaisten sukujen polveutumista tarunhohtoisista kuningaista ja myyttisestä Fornjótr-jättiläisestä. Kumpikin teksti on käsittelemänsä tarinamateriaalin vuoksi luettu muinaissaagoihin. Hversu Noregr byggðist on säilynyt ainoastaan Flateyjarbók-käsikirjoituksessa. Fundinn Noregr on Orkneylaisten saagan aloittava osio, joka on sekin säilynyt Flateyjarbókissa. Kumpikaan ei sisällä runoutta.  Näistä kahdesta tekstistä Fundinn Noregr on ilmestynyt suomeksi nimellä Norjan löytäminen muinaissaagojen kokoelmassa Egill Yksikätinen. Muinaissaagoja Pohjolasta (Helsinki: Finn Lectura).
Erot ja yhtäläisyydet Flateyjarbók-teksteissä

Tarinan runko on kummassakin tekstissä sama. Fornjótrin suku hallitsee kummassakin ”Kveenien maata” (isl. Kvenland) ja ”Finnien maata” (isl. Finnland), joista jälkimmäiseen liittyvät termi Finnar viittasi yleensä nimenomaan saamelaisiin. Molemmat tekstit yhdistävät myös Fornjótrin jälkeläisen Thorrin uhrijuhlatapaan ja mainitsevat Thorrin kolme lasta (pojat Nórr ja Górr sekä tytär Gói) ja tyttären katoamisesta ja veljesten etsintämatkoista näiden yrittäessä löytää sisarensa. Norjan vallattuaan Nórr kohtaa kummassakin kuningas Hrólfrin (isl. Hrólfr í Berg eli ”Vuoren Hrólfr"), joka on ryöstänyt Góin, ja kohtaaminen päättyy lopulta siihen, että Hrólfr nai Góin ja Nórr taas saa puolisokseen Hrólfrin sisaren. Kummassakin tekstissä Nórr ja Górr jakavat valloittamansa maat keskenään niin, että Górr ottaa haltuunsa saaret ja Nórr mantereella olevat alueet. 



Yhtäläisyyksien lisäksi tarinoissa on kuitenkin myös jonkin verran eroja. Hversu Noregr byggðist sisältää esimerkiksi joitain tarina-aihelmia, joita ei selitetä vaan jotka ovat ymmärrettävissä Norjan löytäminen tekstin kautta (esim. Góin löytämiseksi järjestetty uhrijuhla Norjan löytäminen -tekstissä selittää ensin mainitussa tarinassa olevan maininnan kuukauden myöhässä olevasta uhrijuhlasta). Jotkut Norjan löytäminen -tekstissä esiintyvät yksityiskohdat jäävät Hversu Noregr byggðist -tekstissä mainitsematta, mahdollisesti toiston välttämiseksi samassa Flateyjarbók-käsikirjoituksessa olevissa teksteissä. Siinä missä Norjan löytäminen keskittyy lopuksi Orkneyn jaarlien esi-isän eli Górrin pojan Heitin jälkeläisiin, Hversu Noregr byggðist kuvaa tarkemmin Nórrin sekä Górrin muiden poikien jälkeläisiä laajentaen näin Norjan löytäminen -tekstin suppeaksi jättämää kuvaa tai lisäten siitä kokonaan puuttuvia yksityiskohtia. Maantieteellisesti Hversu Noregr byggðist keskittyy Norjaan ja sen pohjoispuolella oleviin alueisiin toisin kuin Norjan löytäminen, jossa liikutaan myös Itämeren alueella ja Tanskassa.
Käännökset ja editiot

Fra Fornjoti ok hans ættmönnum. Teoksessa Rafn, C. C. (toim.) 1829–1830. Fornaldar sögur Nordrlanda, 2. Kaupmannahöfn: [s.n.], 1-21.
Guðbrandur Vigfússon & C. R. Unger (toim.). 1860–1868. Flateyjarbók, 1. Christiania: Malling, 21-24, 219-221.
Frá Fornjóti ok hans ættmönnum. Teoksessa Guðni Jónsson (toim.). 1954. Fornaldar sögur Norðurlanda, 2. Akureyri: Íslendingasagnaútgáfan, 73-91.
Norjan löytäminen. Suomentanut Annakaisa Alander. Teoksessa Egill Yksikätinen. Muinaissaagoja Pohjolasta, toim. Helga Hilmisdóttir, Kirsi Kanerva ja Sari Päivärinne. Helsinki: Finn Lectura, 2013.
Orkneylaisten saaga. Suomentanut Antti Tuuri. Helsinki: Otava, 2008.
Rask, Rasmus (toim.). 1817. Snorra-edda ásamt Skáldu og þarmeð fylgjandi ritgjördum. Stockholm, 357-372.
Björner, Eric Julius. 1737. Nordiska kämpa dater . Stockholm: Horrn.
Aiheesta muualla

Funding Noregr muinaisislanniksi Heimskringla.no -sivustolla
Hversu Noregr byggðist muinaisislanniksi Heimskringla.no -sivustolla
Frá Fornjóti ok hans ættmönnum muinaisislanniksi Snerpa.is -sivustolla
Frá Fornjóti ok hans ættmönnum -bibliografia Stories for All Time: The Icelandic Fornaldarsögur (Arkistoitu – Internet Archive) -sivustolla
Hversu Noregr byggðist englanniksi  Germanic Mythology -sivustolla
Fundinn Noregr englanniksi Germanic Mythology -sivustolla
Echo (You and I)

|  Echo (You and I) |
| --- | --- |

Kappaleen tiedot
Esittäjä(t):  Anggun
Levy-yhtiö:  Warner Music France
Kesto:  3:03
Tyylilaji:  pop
Säveltäjä(t):  William Rousseau Jean-Pierre Pilot
Sanoittaja(t):  William Rousseau Anggun
Euroviisutiedot
Vuosi:  2012
Maa:  Ranska
Kieli:  ranska, englanti
Sijoitus:  22.
Pisteet:  21
Sanat:  sanoitus
Video:  videolinkki
Echo (You and I) on Anggunin esittämä kappale, joka edusti Ranskaa vuoden 2012 Eurovision laulukilpailussa Azerbaidžanin Bakussa.
Koska Ranska kuuluu kilpailun suuriin rahoittajamaihin, kappale pääsi suoraan finaaliin. Finaalissa kappale sijoittui 26 maan joukosta sijalle 22. 21 pisteellä.
Främling

| ”Främling” Carola Häggkvist |
| --- | --- | --- |

Singlen tiedot
 Albumilta: Främling
 B-puoli: ”Liv”
 Julkaistu: 1983
 Formaatti: 7” vinyyli
 Tekijä(t): Lasse Holm Monica Forsberg
 Tuottaja(t): Lasse Holm
 Tyylilaji: iskelmä
 Kesto: 02.57
 Levy-yhtiö: Mariann Grammofon
Listasijoitukset
  – 1.    – 5..
Främling on ruotsalainen iskelmä vuodelta 1983. Sen sävelsi Lasse Holm ja sanoitti Monica Forsberg. Kuusitoistavuotias Carola Häggkvist esitti sen Melodifestivalen-kilpailussa 1983 ja siitä tuli hänen läpimurtonsa. Sävelteos voitti kyseisen kilpailun: se sai 88 pistettä. Samana vuonna Münchenissä pidetyssä Eurovision laulukilpailussa "Främling" sijoittui kolmanneksi. Se sai täydet 12 pistettä Norjalta ja Saksalta.
Versiot

Carola levytti "Främlingistä" myös saksan-, hollannin- ja englanninkieliset versiot "Fremder", "Je ogen hebben geen geheimen" ja "Love isn't Love". Kappaleesta tehtiin myös suomenkielinen versio, "Muukalainen", jonka tulkitsi Meiju Suvas. Finn Evensen kirjoitti kappaleeseen humoristisen norjankielisen tekstin nimeltään "Strømling".
Sanoitus ja rakenne

"Främling" alkaa noin kahdeksan sekuntia kestävällä introlla, jonka melodia vastaa kertosäettä. Ensimmäisessä säkeistössä laulun minä-kertoja asettaa muukalaiselle kysymyksiä ja pyyntöjä: "Främling, vad döljer du för mig I dina mörka ögon" ja edelleen "En främling, så känner jag för dig Jag ber dig, låt mig få veta". Silta-osiossa kiinnostus kohoaa "Vem vill du vara". Kertosäkeessä minä-kertoja rinnastaa muukalaisen kätkemän salaisuuden Mona Lisan hymyyn: "Som Mona Lisa har sitt leende Så gömmer också du en hemlighet". Hän haluaa myös, että muukalainen tekee aloitteen: "Ta första stegen och visa mig vägen i kväll", ja uskoo rakkauden etenevän "Sen blir vår kärlek aldrig främmande igen". Kertosäkeen ja toisen säkeistön väliin on sijoitettu intron toistava kahdeksansekuntinen välisoitto. Toinen säkeistö on huomattavasti ensimmäistä lyhyempi ja siitä edetään sillan kautta kertosäkeeseen. "Främling" päättyy ilman loppuhäivytystä.
Aiheesta muualla

Viisukuppila.fi
Dustin Boyd

| Dustin Boyd |
| --- | --- |

Henkilötiedot
Syntynyt: 16. heinäkuuta 1986 (ikä 38) Winnipeg, Manitoba, Kanada
Kansalaisuus:   Kazakstan  Kanada
Jääkiekkoilija
Pelipaikka:  keskushyökkääjä
Maila:  vasen
Pituus:  185 cm
Paino:  86 kg
Seura
Seura:  Barys Nur-Sultan
Sarja:  KHL
Pelinumero:  41
Pelaajaura
Pääsarjaura:  2006–
Aik. seurat:  Omaha Ak-Sar-Ben Knights (AHL) Calgary Flames (NHL) Quad City Flames (AHL) Nashville Predators (NHL) Hamilton Bulldogs (AHL) Montréal Canadiens (NHL) Dinamo Moskova (KHL)
NHL-varaus:  98. varaus, 2004 Calgary Flames
Dustin James Boyd (s. 16. heinäkuuta 1986 Winnipeg, Manitoba, Kanada) on kazakstanilais-kanadalainen jääkiekkoilija, joka edustaa KHL-joukkue Barys Nur-Sultania. Hän on pelipaikaltaan keskushyökkääjä, mutta osaa pelata myös laidassa. Boyd on pelannut urallaan aiemmin NHL:ssä yhteensä 220 runkosarjaottelua tehopistein 32+31=63 ja yhdeksän playoff-ottelua tehden yhden maalin. Elite Prospects -sivuston Erik K. Pirin mukaan hän on työteliäs ja monipuolinen hyökkääjä, joka on energinen ja hyvä aloittamaan. Boydin tulisi kuitenkin laukoa enemmän, eikä hän ole mikään luontainen pelintekijä.
Ura > Seuraura > Junioriura

WHL-joukkue Moose Jaw Warriors varasi Boydin kymmenentenä pelaajana kesällä 2001. Hän pelasi kauden 2001–2002 vielä Manitoban paikallisia juniorisarjoja Winnipeg Warriorsissa ollessaan alaikäinen WHL:ään. Liigassa pelaamallaan tulokaskaudellaan 2002–2003 Boyd teki 63 runkosarjaottelussa tehot 11+17=28 ja 13 playoff-ottelussa kolme syöttöpistettä. Hän edusti kauden aikana myös Manitoban joukkuetta Kanadan talvikisoissa. Kaudella 2003–2004 Boyd teki WHL:n runkosarjassa 38 tehopistettä.
Calgary Flames varasi Boydin kolmannella kierroksella 98. pelaajana NHL:n varaustilaisuudessa 2004. Kaudella 2004–2005 hän oli Warriorsin toiseksi paras pistemies Kenndal McArdlen jälkeen tehoilla 26+35=61. Kaudella 2005–2006 Boyd nousi joukkueen varakapteeniksi. Hän oli Warriorsin toiseksi paras pistemies Troy Brouwerin jälkeen tehoilla 48+42=90, joilla Boyd sijoittui koko WHL:n maalipörssissä kolmanneksi ja pistepörssissä neljänneksi. Hän eteni joukkueensa kanssa aina Ed Chynoweth Cup -finaaleihin saakka, mutta mestaruuden vei kuitenkin Vancouver Giants otteluvoitoin 4–0. Boyd valittiin kauden päätteeksi WHL:n läntisen konferenssin toiseen tähdistökentälliseen.
Ura > Seuraura > Ammattilaisvuodet Pohjois-Amerikassa

Maaliskuussa 2006 Boyd teki kolmivuotisen tulokassopimuksen Calgary Flamesin kanssa. Hän siirtyi seuran organisaatioon kaudeksi 2006–2007. Boyd pelasi suurimman osan kaudestaan AHL-joukkue Omaha Ak-Sar-Ben Knightsissa, jossa tulokaskausi toi 66 runkosarjaottelussa tehot 27+33=60 ja kuudessa playoff-ottelussa tehot 1+1=2. Hän jakoi runkosarjassa joukkueen sisäisen pistepörssin voiton Carsen Germynin ja Andrei Taratuhinin kanssa. Boyd pelasi kauden aikana AHL:n tähdistöottelussa. Hän debytoi kauden aikana myös Flamesin NHL-joukkueessa, jossa Boyd pelasi 13 runkosarjaottelua tehopistein 2+2=4. Hän teki NHL-debyyttinsä 1. marraskuuta 2006 vieraissa Detroit Red Wingsiä vastaan. Boyd sai ottelussa jääaikaa 13.19 minuuttia. Hänen NHL-uransa avausmaali syntyi 6. tammikuuta 2007 Dallas Starsin Marty Turcon taakse. Boydin osuma jäi Flamesin 4–2-voittoon päättyneen ottelun ratkaisumaaliksi.
Kausi 2007–2008 oli Boydille varsinainen tulokaskausi NHL:ssä ja teki 48 runkosarjaottelussa tehot 7+5=12. Hän pelasi osan kaudestaan vielä myös Flamesin uudessa farmijoukkueessa, Quad City Flamesissa. Ensimmäisellä täydellä NHL-kaudellaan 2008–2009 Boyd teki 71 runkosarjaottelussa tehot 11+11=22 ja viidessä playoff-ottelussa yhden maalin. Heinäkuussa 2009 hän teki Flamesin kanssa vuoden mittaisen jatkosopimuksen. Kesken kauden 2009–2010, NHL:n siirtotakarajalla maaliskuussa 2010 seura kauppasi Boydin Nashville Predatorsiin vaihdossa kesän 2010 neljännen kierroksen varausvuoroon. Hän teki NHL:n yhden kauden piste-ennätyksensä tehtyään runkosarjassa yhteensä tehot 11+13=24.
Kesäkuun 2010 lopulla Predators kauppasi Boydin ja Dan Ellisin pelaajaoikeudet Montréal Canadiensiin vaihdossa Sjarhei Kastsitsyniin. Pari päivää myöhemmin heinäkuussa Boyd teki Canadiensin kanssa vuoden mittaisen ja 650 000 dollarin arvoisen sopimuksen. Hän pelasi kauden 2010–2011 kuitenkin suurimmaksi osaksi farmijoukkue Hamilton Bulldogsissa, jonka toiseksi paras maalintekijä Boyd oli 20 osumallaan Aaron Palushaj'n jälkeen. Hän pelasi kauden aikana kymmenen NHL-ottelua.
Ura > Seuraura > Barys Astana 2011–

Boyd siirtyi kaudeksi 2011–2012 KHL:n kazakstanilaisjoukkue Barys Astanaan. Joukkueeseen siirtyi samalla myös hänelle Flamesista ja Canadiensin organisaatiosta tuttu joukkuetoveri Nigel Dawes. Boyd jakoi tehoilla 18+15=33 Barysin sisäisen maalipörssin toisen sijan Kevin Dallmanin kanssa sekä sisäisen pistepörssin kolmannen sijan Dawesin ja Lukáš Kašparin kanssa. Pudotuspeleissä hän jakoi kolmella osumallaan joukkueen sisäisen maalipörssin kolmen muun pelaajan kanssa. Kaudella 2012–2013 Boyd oli Barysin kolmanneksi paras pistemies Konstantin Rudenkon kanssa tehoilla 15+16=31. Huhtikuussa 2013 hän teki joukkueen kanssa vuoden mittaisen jatkosopimuksen.
Kaudella 2013–2014 Boyd teki Barysin kolmanneksi paras pistemies tehoilla 18+20=38. Toukokuussa 2014 hän teki joukkueen kanssa peräti kolmivuotisen jatkosopimuksen. Kaudella 2014–2015 Boyd oli Barysin kolmanneksi paras pistemies tehtyään KHL:n yhden kauden piste-ennätyksensä tehoilla 19+34=53. Hän pelasi kauden aikana myös KHL:n tähdistöottelussa. Kaudella 2015–2016 Boyd oli tehoilla 20+21=41 joukkueen toiseksi paras maalintekijä Brandon Bochenskin kanssa ja sijoittui sisäisessä pistepörssisä kolmanneksi.
Ura > Maajoukkueura

| Mitalit> Maa:   Kanada.Miesten jääkiekko.Alle 20-v. MM-kilpailut  | Mitalit> Maa:   Kanada.Miesten jääkiekko.Alle 20-v. MM-kilpailut  | Mitalit> Maa:   Kanada.Miesten jääkiekko.Alle 20-v. MM-kilpailut  | Maa:   Kanada> Miesten jääkiekko. |
| --- | --- | --- | --- |
|  Kultaa | Kanada 2006 | jääkiekko |  |
Boyd edusti Kazakstania MM-kilpailuissa vuonna 2016. Samoihin kilpailuihin Kazakstanin maajoukkueeseen saivat ensi kertaa edustusoikeuden myös hänen Barys Astanasta tutut pitkäaikaiset joukkuetoverit; kanadalainen Nigel Dawes ja yhdysvaltalainen Brandon Bochenski. Boyd oli tehoilla 2+3=5 joukkueensa toiseksi paras pistemies Dawesin jälkeen. Kazakstan kuitenkin putosi turnauksen päätteeksi IA-divisioonaan.
Boyd edusti myös Kanadaa alle 20-vuotiaiden MM-kilpailuissa vuonna 2006, jolloin hän voitti maailmanmestaruuden. Boyd jakoi neljällä osumallaan joukkueensa sisäisen maalipörssin voiton Kyle Chipchuran kanssa ja lukemalla +7 sisäisen tehotilaston voiton Blake Comeaun kanssa. Hänet valittiin turnauksen Suomea vastaan pelatun avausottelun päätteeksi Kanadan ottelun parhaaksi pelaajaksi.
Boyd edusti myös Kanadan A-maajoukkuetta Deutschland Cupissa vuonna 2012.
Muuta

Boydin pikkuveli Jordyn pelaa Manitoban yliopistojoukkueessa.
Dustin Boyd kävi high schoolin Westwood Collegiatessa, kotikaupungissaan Winnipegissä.
Tilastot

Boyd NHL-joukkue Calgary Flamesin paidassa kaudella 2008–2009.
GP2 Valencian Grand Prix

|  GP2 Valencian Grand Prix |
| --- | --- |

Rata:  Circuit Ricardo Tormo
Sijainti:  Valencia, Espanja
Ratatyyppi:  Moottorirata
Radan pituus:  4,005 km
Kilpailun pituus:  29 kierrosta, 117,479 km
Ensimmäinen tapahtuma:  2006
Viimeisin tapahtuma:  2007
Eniten voittoja
Kuljettajat:    Nelson Piquet Jr.  Michael Ammermüller  Vitali Petrov  Timo Glock (1) 
Tallit:  Piquet Sports Arden International Campos Grand Prix iSport International (1)
Viimeisin kilpailu (2007):
Voittaja:   Timo Glock   (iSport International)
Voittoaika:  40.29,814
Toinen:   Javier Villa   (Racing Engineering)
Kolmas:   Andy Soucek   (DPR)
Paalupaikka
Kuljettaja:   Kazuki Nakajima   (DAMS)
Paaluaika:  1.19,312
Nopein kierros
Kuljettaja:   Timo Glock   (iSport International)
Kierrosaika:  1.22,313 (kierroksella 4) 
GP2 Valencian Grand Prix oli GP2-sarjan osakilpailu, joka ajettiin vuosina 2006–2007 Ricardo Tormon moottoriradalla Valenciassa Espanjassa.
Voittajat

| Kausi | Lähtö | Kuljettaja | Talli | Raportti |
| --- | --- | --- | --- | --- |
| 2006 | 1. lähtö |  Nelson Piquet Jr. | Piquet Sports | Raportti |
| 2006 | 2. lähtö |  Michael Ammermüller | Arden International | Raportti |
| 2007 | 1. lähtö |  Vitali Petrov | Campos Grand Prix | Raportti |
| 2007 | 2. lähtö |  Timo Glock | iSport International | Raportti |
GP2-luokan Valencian Grand Prix’t
| --- | --- |
2000-luku: 2006 • 2007
Radat: Circuit Ricardo Tormo (2006–2007)
Grue Finnskogin kirkko

| Grue Finnskogin kirkko Grue Finnskog kirke |
| --- | --- |
 Kirkko vuonna 2001.
Sijainti:  Grue, Norja
Kirkkokunta:  Norjan kirkko
Hiippakunta:  Hamarin hiippakunta
Rakentamisvuosi:  1886
Suunnittelija:  Darre Eckhoff ja O. B. Aasness
Materiaali:  puu
Istumapaikkoja:  340
Lisää rakennusartikkeleitaArkkitehtuurin teemasivulla
Infobox OKNimi-testi OK: 
Grue Finnskogin kirkko (norj. Grue Finnskog kirke) on Gruen kunnassa Norjassa sijaitseva puinen pitkäkirkko vuodelta 1886.
Aiheesta muualla

Kuvia tai muita tiedostoja aiheesta Grue Finnskogin kirkko Wikimedia Commonsissa
Fuengirolan rautatieasema

Fuengirolan rautatieasema on Cercanías Málaga -lähijunien asema Fuengirolassa Espanjan Andalusiassa. Se on Málagasta Fuengirolaan kulkevan linjan C-1 pääteasema, mutta linjaa on suunniteltu jatkettavaksi länteen Esteponaan. Fuengirolan asema on maanalainen.
Aiheesta muualla

Kuvia tai muita tiedostoja aiheesta Fuengirolan rautatieasema Wikimedia Commonsissa
Grudziądz

| Grudziądz |
| --- | --- |
 Grudziądzin joenrantaa
 lippu:  vaakuna
 Grudziądz
 Koordinaatit: 53°29′33″N, 18°46′34″E 
Valtio:  Puola
Voivodikunta:  Kujavia-Pommeri
Hallinto:  
 – Pormestari:  Robert Malinowski
Pinta-ala:  
 – Kokonaispinta-ala:  57,8 km²
Väkiluku (2019)  (arvio):  94 368
 – Väestötiheys:  1 632,7 as./km²
Aikavyöhyke:  UTC+1
 – Kesäaika:  UTC+2
 
 www.grudziadz.pl 
Infobox OKVirheellinen NIMI-arvo: 
Grudziądz (saks. Graudenz) on piirikuntatason kaupunki Kujavia-Pommerin voivodikunnassa Pohjois-Puolassa. Vuoden 2019 arvion mukaan siellä asui 94 368 asukasta. Grudziądz on myös Grudziądzin piirikunnan hallinnollinen keskus, vaikkei siihen kuulukaan.
Grudziądz sai kaupunkioikeudet 1291. Sen jälkeen se oli vuoroin Preussin, vuoroin Puolan hallinnassa. 1900-luvulla Grudziądz oli maineikas ratsuväen tukikohta. Vuonna 1939 saksalaiset valloittivat sen ja perustivat sinne keskitysleirin. Vuoden 1945 taisteluissa 60 prosenttia kaupungista tuhoutui.
Aiheesta muualla

Kuvia tai muita tiedostoja aiheesta Grudziądz Wikimedia Commonsissa
Entinen jesuiittakoulu, nykyinen kaupungintalo
Gruen kirkko

| Gruen kirkko Grue kirke |
| --- | --- |
 Kirkko vuonna 2005.
Sijainti:  Grue, Norja
Kirkkokunta:  Norjan kirkko
Hiippakunta:  Hamarin hiippakunta
Rakentamisvuosi:  1825
Suunnittelija:  Hans Ditlev Franciscus Linstow
Materiaali:  kivi
Istumapaikkoja:  500
Lisää rakennusartikkeleitaArkkitehtuurin teemasivulla
Infobox OKNimi-testi OK: 
Gruen kirkko (norj. Grue kirke) on Gruen kunnassa Norjassa sijaitseva kivinen pitkäkirkko vuodelta 1825.
Nykyinen kirkko rakennettiin sen edeltäjän tuhouduttua tulipalossa, joka vaati 113 kuolonuhria.
Aiheesta muualla

Kuvia tai muita tiedostoja aiheesta Gruen kirkko Wikimedia Commonsissa